**T L A Č O V Á S P R Á V A**

**Názov výstavy:** Obrazy v danom čase

**Vystavuje:** akad. mal. Oľga Bartošíková

**Vernisáž:** 20. júl 2022, 17.30, výstavné priestory zámku v Holíči, Zámocká 391/2

**Trvanie výstavy:** 21. júl – 14. august 2022

**Názov výstavy:** Obrazy v danom čase

**Vystavuje:** akad. mal. Oľga Bartošíková

**Vernisáž:** 18. august 2022, 17.00, Záhorská galéria Jána Mudrocha v Senici, Sadová 619/3

**Trvanie výstavy:** 19. august – 18. september 2022

Akad. mal. Oľga Bartošíková (\*1922) sa v roku 2022 dožíva významného životného jubilea. K tejto jedinečnej udalosti v slovenskej výtvarnej kultúre usporiadalo rodné mesto umelkyne Holíč prvú zo série výstav v kurátorskej koncepcii PhDr. Bohumíra Bachratého. Ide o výber z aktuálnej tvorby z majetku autorky ako aj o diela zo súkromnej zbierky a zbierok Mestského múzea a galérie v Holíči. Pri tejto príležitosti vydáva mesto aj pamätnú nulovú bankovku s portrétom umelkyne. Viac informácií nájdete na: [Euro Souvenir Slovensko](https://www.eurosouvenir.sk/nove-vydania/holic.html)

Pozdravom a poctou jubilantke bude aj ďalšia výstava plánovaná na druhú pol. augusta a september v Záhorskej galérii Jána Mudrocha v Senici, kde autorka vystaví diela v majetku Záhorskej galérie v konfrontácii s najnovšou tvorbou. Vernisáž bude spojená s komorným koncertom v podaní Belcanto Duo (Miloš a Mária Hoschekovci, spev a klavír).

Svojím pôvodom, rokmi detstva a mladosti, ako aj niektorými inšpiráciami svojich obrazov, patrí O. Bartošíková do regiónu Záhoria. V rodnom Holíči a na gymnáziu v Skalici realizuje prvé kresby, modelovanie plastík, krajiny či portréty. Akademické vzdelanie dosiahla u prof. Jána Želibského na Akadémii výtvarných umení v Prahe v rokoch 1945 – 1950. Od roku 1957 žije a tvorí v Bratislave. Stala sa členkou Zväzu slovenských výtvarných umelcov, v rokoch 1958 – 1966 členkou jedinečnej Skupiny 4 spolu s Jarmilou Čihánkovou, Tamarou Klimovou a Vierou Kraicovou. Od roku 1989 je členkou Slovenskej výtvarnej únie a spoluzakladateľkou Spoločnosti voľných výtvarných umelcov. Výtvarne je stále aktívna. Celoživotne sa venuje maľbe (oleje a kombinované techniky), ale aj kresbe a realizácii výtvarných diel v architektúre.

V širokom rozpätí tvorby dominujú portréty, autoportréty, figurálne kompozície, zátišia s kvetmi a ovocím. Ďalej krajiny, príroda, motívy katedrál, starý Holíč v spomienkach i symbolické pomníky, pamätníky…

V slovách básne nám autorka odkazuje: „len sa treba dívať”. Vidieť a vedieť.

Viac info o výstavách nájdete na: [www.holic.sk](http://www.holic.sk) a [www.zgjm.sk](http://www.zgjm.sk)

Holíč, Senica

19.7.2022